b'\n_START_ARTICLE_\nLietuvos Respublikos liberal\xc5\xb3 s\xc4\x85j\xc5\xabdis\n_START_SECTION_\nIstorija\n_START_PARAGRAPH_\n2005 m. gruod\xc4\xaf naujos partijos steigimo iniciatoriai paskelb\xc4\x97 Liberal\xc5\xb3 s\xc4\x85j\xc5\xabd\xc5\xbeio Steigimo manifest\xc4\x85. Juo kviet\xc4\x97 visus Lietuvos \xc5\xbemones, puosel\xc4\x97jan\xc4\x8dius skaidrum\xc4\x85 ir demokratin\xc4\xaf valdym\xc4\x85 bei vienijamus liberali\xc5\xb3 id\xc4\x97j\xc5\xb3, kurti Liberal\xc5\xb3 s\xc4\x85j\xc5\xabd\xc4\xaf, kadangi steig\xc4\x97j\xc5\xb3 nuomone, Lietuvoje tuo metu nebuvo n\xc4\x97 vienos partijos, atstovaujan\xc4\x8dios liberalioms vertyb\xc4\x97ms ir moraliai politikai. Tarp steigimo iniciatori\xc5\xb3 buvo Eugenijus Gentvilas, Petras Au\xc5\xa1trevi\xc4\x8dius, Gintaras Steponavi\xc4\x8dius, Eligijus Masiulis, Vidmantas Martikonis, Dalia Tei\xc5\xa1erskyt\xc4\x97, Algirdas Gricius, Dainius P\xc5\xabras ir daugelis kit\xc5\xb3._NEWLINE_2006\xc2\xa0m. vasario 25 d. partijos steigiamajame suva\xc5\xbeiavime 1741 steig\xc4\x97jo balsu priimtas sprendimas \xc4\xafsteigti nauj\xc4\x85 politin\xc4\x99 partij\xc4\x85. Patvirtinti partijos \xc4\xafstatai ir programa. Slaptu balsavimu i\xc5\xa1 2 kandidat\xc5\xb3 partijos pirmininku i\xc5\xa1rinktas Seimo narys Petras Au\xc5\xa1trevi\xc4\x8dius. Taip pat buvo i\xc5\xa1rinkta 15 nari\xc5\xb3 valdyba. Partijos pirmininko pavaduotojais patvirtinti Gintaras Steponavi\xc4\x8dius, Eligijus Masiulis, Ar\xc5\xabnas \xc5\xa0taras, Dalia Tei\xc5\xa1erskyt\xc4\x97, Rimantas Mikaitis ir Gintaras \xc5\xa0ileikis. Seimo narys Gintaras Steponavi\xc4\x8dius patvirtintas partijos pirmininko pirmuoju pavaduotoju._NEWLINE_Lietuvos Respublikos liberal\xc5\xb3 s\xc4\x85j\xc5\xabdis partijos programoje "PILIE\xc4\x8cI\xc5\xb2 RESPUBLIKA" \xc4\xafsipareigojo siekti teisingos Lietuvos, i\xc5\xa1silavinusios visuomen\xc4\x97s ir pasiturin\xc4\x8dio \xc5\xbemogaus._NEWLINE_2008\xc2\xa0m. vasario 9 d. partijos pirmininku i\xc5\xa1rinktas Eligijus Masiulis._NEWLINE_2016 m. vasario m\xc4\x97n. i\xc5\xa1keltas naujas rinkiminis \xc5\xa1\xc5\xabkis \xe2\x80\x93 "U\xc5\xbe Lietuv\xc4\x85, kurioje norisi gyventi!"._NEWLINE_2016 m. naujuoju partijos pirmininku i\xc5\xa1rinktas Remigijus \xc5\xa0ima\xc5\xa1ius. Liberal\xc5\xb3 s\xc4\x85j\xc5\xabd\xc5\xbeio Seimo rinkim\xc5\xb3 s\xc4\x85ra\xc5\xa1o lyderiu paskelbtas Eugenijus Gentvilas._NEWLINE_2016 m. Lietuvos Respublikos Seimo rinkim\xc5\xb3 pirmame ture partija surinko 9,06\xc2\xa0% dalyvavusi\xc5\xb3 rink\xc4\x97j\xc5\xb3 bals\xc5\xb3 ir gavo 8 mandatus. Dar 6 mandatus partija laim\xc4\x97jo antrame rinkim\xc5\xb3 ture ir i\xc5\xa1 viso gavo 14 mandat\xc5\xb3._NEWLINE_2019 m. rugs\xc4\x97jo 21 d. partijos pirmininke i\xc5\xa1rinkta Viktorija \xc4\x8cmilyt\xc4\x97-Nielsen.\n_START_SECTION_\nLiberal\xc5\xb3 s\xc4\x85j\xc5\xabdis Europos Parlamente\n_START_PARAGRAPH_\n\xc5\xa0iuo metu Europos Parlamente Liberal\xc5\xb3 s\xc4\x85j\xc5\xabd\xc5\xbeiui atstovauja politikas, buv\xc4\x99s diplomatas Petras Au\xc5\xa1trevi\xc4\x8dius.\n_START_SECTION_\nLiberal\xc5\xb3 s\xc4\x85j\xc5\xabdis Seime\n_START_PARAGRAPH_\nLiberal\xc5\xb3 s\xc4\x85j\xc5\xabd\xc5\xbeio frakcij\xc4\x85 2016-2020 m. XII Seime sudaro 12 Seimo nari\xc5\xb3: Viktorija \xc4\x8cmilyt\xc4\x97-Nielsen (Frakcijos seni\xc5\xabn\xc4\x97 nuo 2018-12-05), Eugenijus Gentvilas (Frakcijos seni\xc5\xabnas nuo 2016-11-14 iki 2018-12-04), Ri\xc4\x8dardas Ju\xc5\xa1ka (Frakcijos seni\xc5\xabn\xc4\x97s pavaduotojas), Virgilijus Alekna, Juozas Baublys, Vitalijus Gailius, Ar\xc5\xabnas Gel\xc5\xabnas, Simonas Gentvilas, K\xc4\x99stutis Glaveckas, Jonas Liesys, Gintaras Vai\xc4\x8dekauskas, Jonas Varkalys.\n_START_SECTION_\nLiberal\xc5\xb3 s\xc4\x85j\xc5\xabdis Lietuvos Respublikos Vyriausyb\xc4\x97je\n_START_PARAGRAPH_\nXV-oje Lietuvos Respublikos Vyriausyb\xc4\x97je Liberal\xc5\xb3 s\xc4\x85j\xc5\xabd\xc5\xbeiui 2008\xe2\x80\x932012 m. atstovavo Eligijus Masiulis (susisiekimo ministras), Gintaras Steponavi\xc4\x8dius (\xc5\xa1vietimo ir mokslo ministras) bei Remigijus \xc5\xa0ima\xc5\xa1ius (teisingumo ministras).'